సమాచార, ప్రసార మంత్రిత్వ శాఖ
భారత ఆచరణాత్మక స్ఫూర్తికి ప్రతీక ‘మన్ కీ బాత్’
మన్ కీ బాత్ ప్రజలకు, వారి నాయకుడికి మధ్య వారధిలా ఉన్న ఓ అసమానమైన, ప్రత్యేకమైన నమూనా
‘మన్ కీ బాత్’ ద్వారా 100 కోట్ల మందికిపైగా ప్రజలతో మమేకమైన ఏకైక నేత ప్రధానమంత్రి ఒక్కరే: గవర్నర్
‘మన్ కీ బాత్’ ప్రసంగాల్లో ఇంతకుముందు ప్రస్తావించిన వ్యక్తులతో కలిసి ప్రధానమంత్రి ‘మన్ కీ బాత్’ 100వ భాగం ప్రదర్శనను రాజ్భవన్లో తిలకించిన గవర్నర్ శ్రీమతి తమిళిసై సుందర రాజన్
ప్రధానమంత్రి 'మన్ కీ బాత్' నెలవారీ రేడియో ప్రసారంలోని వందో ఎపిసోడ్ ఈ రోజు రాజ్ భవన్ లో ప్రదర్శించబడింది. మన్ కీ బాత్ ప్రసంగాల్లో ఇంతకుముందు ప్రస్తావించిన వ్యక్తులతో కలిసి ప్రసారభారతి నిర్వహించిన ప్రత్యేక ప్రదర్శనను గౌరవనీయులైన తెలంగాణ గవర్నర్, డా. శ్రీమతి తమిళిసై సౌందరరాజన్ ముఖ్య అతిథిగా పాల్గొని వీక్షించారు.
ప్రధానమంత్రి శ్రీ నరేంద్ర మోదీ కార్యక్రమం ‘మన్ కీ బాత్’ ఒక విప్లవమని, భారత ఆచరణాత్మక స్ఫూర్తికి ఇదొక ప్రతీక అని గవర్నర్ శ్రీమతి తమిళిసై సుందర రాజన్ అభివర్ణించారు. ఇవాళ రాజ్భవన్లో ఈ కార్యక్రమ 100వ భాగం ప్రత్యేక ప్రదర్శన సందర్భంగా ఆమె ముఖ్య అతిథిగా పాల్గొన్నారు. ఈ కార్యక్రమం కోట్లాది ప్రజలను ఆకర్షించి, వారి హృదయాలను తాకిందని గవర్నర్ పేర్కొన్నారు. ప్రధాని దార్శనికత ఫలితంగా ఇది నేడు ప్రజా ఉద్యమంగా మారిందన్నారు. ప్రస్తుత డిజిటల్ విప్లవ యుగంలో టెలివిజన్ రాజ్యమేలుతుండగా ప్రధానమంత్రి రేడియోను తన సంభాషణ సాధనంగా మలచుకోవడం విశేషమని చెప్పారు. తద్వారా మారుమూల ప్రాంతాల్లో నివసించే సామాన్యులకూ చేరువై రేడియో గత వైభవాన్ని పునరుద్ధరించారని తెలిపారు.
దేశం నలుమూలలా సామాన్యులు సాధించే అసామాన్య విజయాలను, అజ్ఞాత యోధుల త్యాగాలను ప్రధానమంత్రి తన ‘మన్ కీ బాత్’ కార్యక్రమం ద్వారా వెలుగులోకి తెస్తున్నారని ఆమె గుర్తుచేశారు. ఆత్మీయ సంభాషణ ద్వారా ఇలాంటి అంశాలను పంచుకుంటూ సామాన్యులతో మమేకం కాగల విశిష్ట లక్షణం ప్రధానమంత్రికే సొంతమన్నారు. ఓ గొప్ప నేతకు ఉండాల్సిన ముఖ్యమైన లక్షణాలు ఇవేనని గవర్నర్ పేర్కొన్నారు. ఆయనొక సంభాషణ చతురులు మాత్రమేగాక స్ఫూర్తిదాయక నాయకుడని కొనియాడారు. దేశం నలుమూలలాగల 100 కోట్ల మందికిపైగా ప్రజలతో ‘మన్ కీ బాత్’ ద్వారా ఆత్మీయ సంభాషణ నెరపిన ఏకైక నాయకుడు ఆయనేనని ఆమె అభివర్ణించారు.
‘మన్ కీ బాత్’ అంటే కేవలం ప్రధానమంత్రి మనసులోని భావాలను వెల్లడించే కార్యక్రమం కాదని, అది ప్రజల ఆకాంక్షలను కూడా ప్రతిబింబిస్తుందని చెప్పారు. ప్రధాని తన హృదయపు లోతుల నుంచి ప్రజలతో సంభాషిస్తారని, అందుకే ఆయన చెప్పే ప్రతి మాట ప్రజలను ఉత్తేజితులను చేసి, ఒక ఉద్యమంగా మారుతుందని గవర్నర్ పేర్కొన్నారు. ఆహార వృథాపై ప్రధాని సందేశం లక్షలాది ప్రజలను ప్రభావితం చేయడాన్ని ఈ సందర్భంగా ఆమె ఉదాహరించారు. తదనుగుణంగా గరిష్ఠ ఆహార వినియోగం దిశగా వారు ప్రేరేపితులై ఆయన సందేశాన్ని ఆచరణలో పెట్టారని వివరించారు. అలాగే బాలికలు/యువతులలో ఆత్మవిశ్వాసం నింపిన ‘సెల్ఫీ విత్ డాటర్స్’ మరో నిదర్శనమని గవర్నర్ పేర్కొన్నారు. స్వచ్ఛ భారత్ మిషన్ విజయం గురించి ప్రస్తావిస్తూ- ప్రధాని 2014లో తన తొలి ‘మన్ కీ బాత్’ కార్యక్రమంలో దీనిపై పిలుపునిచ్చారని గుర్తుచేశారు. ఆయన పిలుపుతో 75 లక్షల మంది విద్యార్థులు, 40 వేలకుపైగా సంస్థలు పరిశుభ్రత ఉద్యమంలో పాలుపంచుకున్నాయని శ్రీమతి తమిళిసై సౌందరరాజన్ అన్నారు. అంతేకాకుండా ఈ కార్యక్రమం ఇతివృత్తంగా నిర్వహించిన చిత్రకళ పోటీలో దేశవ్యాప్తంగా 2.5 కోట్ల మంది బాలలు పాల్గొన్నారని ఆమె వివరించారు. అదే తరహాలో ఖాదీ, వందే భారత్, సుకన్య సమృద్ధి యోజన, అవయవ మార్పిడి, కోవిడ్ టీకాలు, ఇంటింటా త్రివర్ణం వంటివి విజయవంతమైన సామూహిక ఉద్యమాలకు సజీవ ఉదాహరణలని గుర్తుచేశారు. గౌరవనీయ ప్రధాని తన ‘మన్ కీ బాత్’లో ఏ అంశాన్ని స్పృశించినా, అదొక జన భాగస్వామ్యంతో కూడిన ఉద్యమంగా మారుతూ వచ్చిందని వివరించారు. ఈ కార్యక్రమంలో భాగంగా ఒకవైపు మన ప్రాచీన సంస్కృతి-సంప్రదాయాలను ప్రస్తావిస్తూ మరొకవైపు ఆధునికత ముందంజ గురించి కూడా అంతే ప్రాధాన్యంతో చర్చించేవారని గవర్నర్ గుర్తుచేశారు.
పత్రికా సమాచార కార్యాలయం , సెంట్రల్ బ్యూరో ఆఫ్ కమ్యూనికేషన్ ల అదనపు డైరెక్టర్ జనరల్ శ్రీమతి శ్రుతి పాటిల్ స్వాగతోపన్యాసం చేశారు. ప్రధానమంత్రి రేడియో ద్వారా నిర్వహించే ‘మన్ కీ బాత్’ కార్యక్రమం ప్రపంచంలోనే అద్వితీయ, విశిష్ట సంభాషణా మాధ్యమానికి ప్రతీక అని ఈ సందర్భంగా ఆమె పేర్కొన్నారు. ఈ కార్యక్రమం ప్రజలను ఎంతగా ప్రభావితం చేస్తున్నదో రోహ్తక్లోని ఇండియన్ ఇన్స్టిట్యూట్ ఆఫ్ మేనేజ్మెంట్ ఇటీవల నిర్వహించిన అధ్యయనం వెల్లడించిందని ఆమె గుర్తుచేశారు. ఈ కార్యక్రమం విన్న శ్రోతలలో 73 శాతం దేశ ప్రగతిపై ఆశాభావం వ్యక్తం చేశారని సర్వే తెలిపినట్లు వివరించారు. అదేవిధంగా 60 శాతం శ్రోతలు దేశ నిర్మాణానికి కృషి చేస్తామని ప్రతినబూనినట్లు పేర్కొందని తెలిపారు. మరో 63 శాతం ప్రభుత్వంపై తమలో సానుకూల భావన పెరిగిందని అధ్యయనం తేల్చిందన్నారు. అందువల్ల, ‘మన్ కీ బాత్’ అంటే- గౌరవనీయ ప్రధానమంత్రి ‘మనసు’ లేదా ‘హృదయం’లోని మాట మాత్రమే కాదని, వీధిలో నడిచే సామాన్యుడి మనోభావననూ అతి ప్రతిబింబిస్తుందని ఆమె అన్నారు.
ఇవాళ్టి కార్యక్రమంలో రాష్ట్రానికి చెందిన పద్మ పురస్కార గ్రహీతలతోపాటు ప్రధాని తన ‘మన్ కీ బాత్’ ప్రసంగాల్లో ఇంతకుముందు ప్రస్తావించిన వ్యక్తులు, వివిధ రంగాలపై తమదైన ముద్ర వేసిన ప్రముఖులు కూడా పాల్గొన్నారు. వీరిలో 2 లక్షలకుపైగా పుస్తకాలతో ప్రత్యేక గ్రంథాలయం ఏర్పాటు చేసిన డాక్టర్ కూరెళ్ల విఠలాచార్య; ప్రపంచంలోని ఏడు పర్వత శిఖరాలను అధిరోహించిన కుమారి పూర్ణా మాలావత్; విటమిన్ డి సమృద్ధ ధాన్యం, గోధుమల సృష్టికర్త శ్రీ చింతల వెంకటరెడ్డి; నమో యాప్లో ‘నా తల్లే నా బలం’ అంశంపై రాసిన శ్రీ కొడిపాక రమేష్; ప్రధానమంత్రి చేతితో నేసిన జి-20 లోగోను పంపిన చేనేత నిపుణుడు శ్రీ యెల్ది హరిప్రసాద్; వ్యర్థాన్ని అర్థంగా మార్చి చూపిన బోయెన్పల్లి మార్కెట్ యార్డు సెక్రటరీ శ్రీ శ్రీనివాస్; పేరిణి నాట్యరీతికి విశేష ప్రాచుర్యం కల్పించిన శ్రీ రాజ్కుమార్ నాయక్; ప్రత్యేక అవసరాలుగల యువత కోసం కృషి చేస్తున్న శ్రీమతి మీరా షెనాయ్; ధ్రువ స్పేస్ సంస్థ సీఈవో శ్రీ సంజయ్ నెక్కంటి; మంగ్త్యావాల్య తండాలో అమృత సరోవర నిర్మాణానికి కృషి చేసిన పర్వతగిరి మండల ఎంపీడీవో శ్రీ సంతోష కుమార్ తదితరులు కూడా ఉన్నారు.
అంతకుముందు- భారత ప్రభుత్వ ప్రచురణల విభాగం వారు ప్రధానమంత్రి ‘మన్ కీ బాత్’ కార్యక్రమ విశేషాలతో ప్రచురించిన ‘యోజన’ మాసపత్రికను గవర్నర్ శ్రీమతి తమిళిసై సౌందరరాజన్ ఆవిష్కరించారు. దీంతోపాటు భారత ప్రభుత్వ సమాచార-ప్రసార మంత్రిత్వ శాఖలోని మీడియా విభాగం ‘సెంట్రల్ బ్యూరో ఆఫ్ కమ్యూనికేషన్’  ‘మన్ కీ బాత్’పై ఏర్పాటు చేసిన ఛాయాచిత్ర ప్రదర్శనను కూడా ఆమె ప్రారంభించారు. ఈ కార్యక్రమంలో భాగంగా గవర్నర్ మొక్కలు నాటడంతోపాటు గతంలో ‘మన్ కీ బాత్’లో ప్రధాని ప్రస్తావించిన వ్యక్తులకు మొక్కలను అందజేశారు.
సమాచార ప్రసార మంత్రిత్వ శాఖకు చెందిన హైదరాబాద్లోని ప్రభుత్వ మాధ్యమ విభాగాలు ప్రెస్ ఇన్ఫర్మేషన్ బ్యూరో , దూరదర్శన్, ఆల్ ఇండియా రేడియో, సెంట్రల్ బ్యూరో ఆఫ్ కమ్యూనికేషన్ , ప్రచురణల విభాగం ‘మన్ కీ బాత్’ 100వ భాగం ప్రదర్శనను రాజ్భవన్ సహకారంతో ఏర్పాటు చేశాయి.